**NOTĂ INFORMATIVĂ**

**la proiectul hotărârii Guvernului cu privire la completarea anexei nr.18**

**la Hotărârea Guvernului nr.351 din 23 martie 2005**

Prezentul proiect de hotărâre al Guvernului este elaborat în temeiul Legii cadastrului bunurilor imobile nr.1543-XIII din 25 februarie 1998.

Totodată, conform art.101 alin.(3) al Legii nr.121-XVI din 4 mai 2007 privind administrarea şi deetatizarea proprietăţii publice, temei pentru înregistrarea primară a bunurilor proprietate publică în Registrul bunurilor imobile, servesc listele bunurilor imobile proprietate publică a statului aprobate prin Hotărâre de Guvern.

Scopul promovării prezentului proiect rezidă în apărarea intereselor patrimoniale ale statului, în special, a drepturilor de titular.

Astfel, conceptual proiectul este orientat în două direcții distincte: înregistrarea în Registrul bunurilor imobile a bunurilor imobile proprietate publică a statului aflate în administrarea Inspectoratului General al Poliției de Frontieră al Ministerului Afacerilor Interne și reflectarea corectă a informației despre patrimoniul public, aflat în administrarea organelor administrației publice, prin completarea anexei nr.18 la Hotărârea Guvernului nr.351 din 23 martie 2005 cu privire la aprobarea listelor bunurilor imobile proprietate publică a statului şi la transmiterea unor bunuri imobile.

Conform prevederilor ce se conțin în anexa nr.3 la Regulamentul privind organizarea și funcționarea Ministerului Afacerilor Interne, aprobat prin Hotărârea Guvernului nr.778 din 27 noiembrie 2009, Departamentul Poliției de Frontieră (actualmente - Inspectorat General al Poliției de Frontieră), este autoritate administrativă din subordinea Ministerului Afacerilor Interne. Astfel, apreciem judicios ca bunurile imobile aflate în administrarea acestuia să facă obiectul de reglementare al Hotărârii Guvernului nr.351 din 23 martie 2005, prin completarea anexei nr.18, care stabilește lista bunurilor imobile, proprietate a statului, aflate în administrarea MAI.

În esență, proiectul prevede completarea anexei nr.18 la Hotărârea Guvernului nr.351 din 23 martie 2005, cu încă 62 de poziții, cu numerotarea de la 240 la 301, acestea reflectând situația de la 1 ianuarie 2018.

Subsecvent, este de menționat că bunurile imobile din proiect, care sunt reflectate la pozițiile 240; 244-247; 262-266; 268; 271-273; 275-279; 286 și 288, sunt stabilite ca bunuri aflate în administrarea Inspectoratului General al Poliției de Frontieră, prin anexa la Hotărârea Guvernului nr.143/3 din 17 februarie 2000, care a fost desecretizată prin Decizia Protocolară a Guvernului din 2017. Totodată, din șirul enumerat bunurile imobile, care sunt reflectate la pozițiile 262-264 și 245-247, încă nu sunt înregistrate în Registrul bunurilor imobile. Celelalte bunuri din lista proiectului sunt deja înregistrate în Registrul de referință, respectiv, apartenența acestora este stabilită ca fiind în administrarea Poliției de Frontieră.

Necesitatea introducerii bunurilor imobile în anexa nr.18 la Hotărârea Guvernului nr.351 din 23 martie 2005, care reies din anexa la Hotărârea Guvernului nr.143/3 din 17 februarie 2000, a apărut odată cu desecretizarea acesteia. Simultan, pentru celelalte bunuri imobile, necesitatea de a fi incluse în anexa nr.18 la Hotărârea Guvernului nr.351 din 23 martie 2005, a fost reliefată odată cu implementarea reformei ce a avut loc la 1 iulie 2012, când Serviciul Grăniceri a fost reorganizat, devenind Poliție de Frontieră, însă nu s-a intervenit cu amendamente la Hotărârea de referință din lipsa surselor financiare pentru demararea lucrărilor cadastrale și ale altor proceduri în acest sens.

În consecință, este de menționat faptul că realizarea proiectului dat nu implică unele cheltuieli financiare.

**Ministru Alexandru JIZDAN**